כלי טיס צבאי

[ממוזער|מטוס קרב משימתי [דאסו ראפאל]]
**כלי טיס צבאי** הוא כלי טיס רגיל או רוטורי המופעל על ידי צבא. כלי טיס מסוימים נועדו לביצוע לוחמה אווירית, בעוד שאחרים נועדו לתמוך בכוחות קרקע צבאיים. כלי טיס צבאיים מחולקים ל-2:
* כלי טיס צבאיים ללוחמה, כגון מטוסי קרב ומפציצים, אשר מיועדים לקרבות אוויר, ללוחמה ולהפצצות, כגון הפצצות טקטיות או הפצצות אסטרטגיות.
* כלי טיס צבאיים לא ללוחמה, כגון מטוסי תובלה צבאיים ומתדלקי אוויר, אשר מיועדים לתמיכה בפעולות צבאיות על ידי תובלה אווירית, העברת דלק או בקרה ותצפית.

## היסטוריה
ממוזער|בלון תצפית במהלך מלחמת העולם השנייה

### בלונות תצפית
ב-1783, צרפת החלה להשתמש בכלי הטיס הצבאי הראשון, בלון תצפית. ב-1794, הצרפתים השתמשו בבלוני תצפית במהלך קרב פלורוס. בלונות התצפית המשיכו להיות בשימוש צבאי גם במהלך המלחמות הנפוליאוניות ומלחמת צרפת–פרוסיה. במהלך מלחמת העולם הראשונה, הגרמנים השתמשו בספינת האוויר צפלין וצי ארצות הברית השתמשו בבלימפים, בלוני אוויר מבוססי הליום.

### כלי טיס
ב-17 בדצמבר 1903, המטוס הראשון בהיסטוריה Wright Flyer הצליח להמרייא ולטוס בשמיים. 6 שנים לאחר מכן, צבא ארצות הברית החלו לרכוש את כלי הטיס של Flyer. במהלך מלחמת העולם השנייה, כלי הטיס החלו להשתפר טכנולוגית. אוטוג'ירו ומסוקים החלו להיות בשימוש נפוץ יותר במלחמה הקרה.

## סוגים
[ממוזער|[בואינג C-17 גלובמאסטר III]]

### מטוס קרב

מטוס קרב הוא כלי טיס, בעל כנף קבועה, המיועד בעיקר לקרבות אוויר ולהפצצות, כגון הפצצות טקטיות או הפצצות אסטרטגיות.

#### מטוס קרב רב-משימתי ("רב-שימושי")

מטוס קרב רב-משימתי (לעיתים מכונה גם "רב-שימושי") הוא מטוס קרב למטרות קרבות אוויר וכן למטלות נוספות. מטוס קרב רב-משימתי עשוי להיות הכלאה בין מטוס יירוט ומטוס תקיפה, בין מטוס יירוט ומפציץ, או בין מטוס קרב, מטוס לוחמה אלקטרונית ומטוס סיור.
[ממוזער|[בואינג B-52 סטרטופורטרס]]

#### מטוס תקיפה

מטוס תקיפה הוא סוג של מטוס קרב שתוכנן ומשרת בתפקיד הפצצה טקטית. בניגוד למטוסי קרב ומפציצים אסטרטגיים מגביהי טוס, מטוס תקיפה נחשף לאש מהקרקע בין אם זה נשק קל, או טילי כתף למיניהם, וכן צריכים לפגוע במדויק במטרות קטנות ומגובה נמוך.

#### מטוס ללוחמה בעצימות נמוכה

מטוס ללוחמה בעצימות נמוכה הוא מטוס קרב קל המותאם ללחימה בעצימות נמוכה, פעילות נגד-חבלה, לוחמה בטרור, סיור חמוש, ביון, תקיפה קלה, סיוע אווירי קרוב נגד כוחות לא סדירים של מחבלים, מחתרות, מורדים, קרטלי סמים וכדומה.

### מפציץ

מפציץ הוא מטוס צבאי שנועד להטיל פצצות על מטרות קרקע. בניגוד למטוסי קרב, מפציצים מתאפיינים בקיבולת גבוהה של חימוש, והחימוש שלהם נמצא לרוב בתוך תא פצצות  בתוך גוף המטוס ולא על מתלה חימוש  בכנפיים.

#### מפציץ צלילה

מפציץ צלילה הוא מטוס מפציץ הצולל לעבר מטרתו ובכך מגביר את דיוק הפגיעה. שיטת הפצצה זו מאפשרת לטייס לשמור על קשר עין עם המטרה ולכוון את מטוסו לכדי דיוק מרבי, מה שחשוב במיוחד כאשר מדובר במטרות נעות כגון אוניה או כלי רכב.

#### מפציץ טורפדו

מפציץ טורפדו הוא סוג של מפציץ המיועד לתקיפת אוניות באמצעות טורפדו, המסוגל לשאת גם פצצות. מפציצי הטורפדו הראשונים החלו להופיע במהלך מלחמת העולם הראשונה כנגזרת של התפתחותם הטכנולוגית של המטוסים והטורפדו.

#### מפציץ חמקן
המפציצים החמקנים הם בשורה חדשה יחסית בתחום התעופה, מדובר במפציצים שבשל עיצובם המיוחד מסוגלים להטות את גלי המכ"ם המגיעים אליהם לכיוון שונה מזה של תחנת המכ"ם ובכך למזער באופן ניכר את הסיכוי לזיהוי וליירוט.

#### מפציץ אסטרטגי

מפציץ אסטרטגי הוא מפציץ כבד שמיועד לחדור למרחב האווירי של האויב ולבצע תקיפה כנגד מטרות קרקעיות במטרה לפגוע ביכולת האויב לנהל מלחמה.

### כלי טיס בלתי מאויש

#### כלי טיס בלתי מאויש קרבי (כטב"ם תקיפה)

כלי טיס בלתי מאויש קרבי הוא כלי טיס בלתי מאויש המשמש למשימות איסוף מודיעין, תצפית, רכישת מטרות וסיור, ומסוגל לשאת חימוש אווירי כגון טילים, טילים נגד טנקים (ATGM) ופצצות, על גבי נקודות תלייה חיצוניות (hardpoints), לצורך ביצוע תקיפות מדויקות באמצעות רחפנים.

#### כלי טיס בלתי מאויש למעקב וסיור (כטב"ם ריגול)

כלי טיס בלתי מאויש למעקב וסיור הוא כלי טיס בלתי מאויש אשר משמש למודיעין, למעקב, להשגת מטרות ולסיור (בקיצור: ISTAR).

### מטוס תובלה צבאי

מטוס תובלה צבאי הוא מטוס הנמצא בבעלות צבאית ומשמש לתמיכה בפעולות צבאיות על ידי תובלה אווירית של חיילים ושל ציוד צבאי.

### מטוס שליטה ובקרה

מטוס שליטה ובקרה הוא מטוס אשר מותקן בו מכ"ם ייעודי ותפקידו הוא לזהות איומים ולתאם פעולות אוויריות. מטוסי שליטה ובקרה מסוגלים לכסות יותר שטח אווירי מאשר מכ"מים ומרכזי בקרה קרקעיים.

## קישורים חיצוניים

## הערות שוליים

*